Bendt Bendtsen (KF), 2002-11-12:
Tak for den modtagelse, som forslaget har fået.
Der var lige et par enkelte kritiske ordførere imellem. Jeg kan sige til hr. Morten Homann: Den anvendelse af Landsbyggefondens midler, som er indeholdt i forslaget, ligger klart inden for fondens formål, nemlig at øge selvfinansieringen af det almene byggeri.
Så må jeg sige til hr. Keld Albrechtsen, at jeg er fuldstændig enig i de bemærkninger, der i dag er kommet fra hr. Niels Helveg Petersen.
Hele formålet er jo at opsamle midler i Landsbyggefonden for at øge det almene byggeris selvfinansiering, og det er jo netop, hvad vi gør.
Den statslige merudgift, som nedsættelsen af den kommunale grundkapital her i forbindelse med det almene byggeri medfører, dækkes af Landsbyggefonden fuldstændig efter dens formål.
Hermed bliver det altså muligt at etablere flere almene udlejningsboliger for at imødekomme den store efterspørgsel, der har været på området.
Vi taler jo om flere boliger, mange flere boliger.
Vi taler om solidaritet med de mennesker, som ikke har noget at bo i.
Så synes jeg også efter de sidste meldinger her, sådan som jeg kunne gøre opmærksom på her fra talerstolen i dag, at vi kan håbe, at det giver endnu flere boliger, end vi havde troet.
Så er der også lagt det til grund, at der sker et stort fald i år 2003 og 2004.
Det er klart, at der har været en forventning til dette år om, at der er blevet udmøntet en hel del boliger.
Det er der også på trods af de kommentarer, som jeg måtte modtage her fra talerstolen for nogle måneder siden.
Under hensyn til de aftaler, der var indgået på det kommunale område, må vi notere os, at det her ikke ser så skidt ud endda, det ser faktisk rigtig, rigtig godt ud.
Man har ikke i debatten i dag været så meget inde på, at vi nu går ud og siger, at 100 pct. af den del, som kommunen skal betale i grundkapital, indfrier vi, fordi vi alle sammen ønsker, at der skal bygges mere til de fysisk handicappede.
Dog har vi fra den radikale ordfører og fra Kristeligt Folkepartis ordfører hørt bemærkningerne om, at der også blev skabt råderum til de handicappede og skabt tilgængelighed.
Også her prøver vi på at løse en opgave.
I det hele taget vil jeg sige, at jeg synes, det er svært at prøve på at tage det meget højtideligt, når man bruger meget hårde ord, som at vi stjæler det hele, at det er tyveri, at det er konfiskation og lign. Jeg må altså sige, at det er jo ikke det, det drejer sig om.
Det, det drejer sig om i denne sag her, er, at vi bruger fondens midler til det, fonden egentlig er beregnet til.
Jeg vil sige til hr. Keld Albrechtsen, som nævnte, at beboernes repræsentanter kan blive væltet, at det kan også ske i politik. Jeg synes, vi har haft et godt og fornuftigt forhandlingsforløb omkring de elementer, der ligger i denne her meget store, meget brede aftale.
Det er korrekt, at der er brugt penge fra udfasning af tilskud til andelsboliger til privat udlejningsbyggeri.
Jeg skal ikke gentage hele den debat - vi har ønsket at løbe mere i gang.
Jo, det gør den da, for nu bliver der bygget masser af kollegieboliger, masser af ældreboliger, masser af almene boliger, der står - også ud over 2008.
Så kunne man tage en diskussion om, hvor de skulle tages henne, men den synes jeg ikke vi behøver at tage i dag.
Jeg synes faktisk, det er ret flot.